cyanic-selkie/wikianc huggingface dataset:
মাকসুদুল আলম
শিক্ষাজীবন
গভর্নমেন্ট ল্যাবরেটরি হাই স্কুল থেকে মাধ্যমিক এবং ঢাকা কলেজ থেকে উচ্চ মাধ্যমিক পাশ করে স্বাধীনতার পর মাকসুদুল আলম চলে যান রাশিয়ায়। সেখানে মস্কোফস্কি গোসুদারস্তেভনেই উনিভারসিতিয়েৎ ইমিন্যে (মস্কো রাষ্ট্রীয় বিশ্ববিদ্যালয়) থেকে অণুপ্রাণবিজ্ঞানে স্নাতক, স্নাতকোত্তর (১৯৭৯) ও পিএইচডি (১৯৮২) সম্পন্ন করেন । পরে জার্মানিতে বিখ্যাত মাক্স-প্লাংক ইনস্টিটুট ফুর বিয়োখেমি (মাক্স প্লাংক জৈবরসায়ন ইনস্টিটিউট) থেকে ১৯৮৭ সালে প্রাণরসায়নে আরেকটি পিএইচডি উপাধি অর্জন করেন। মস্কোতে মাকসুদ ভ্লাদিমির পেত্রোভিচ মুলাচেভের সংস্পর্শে আসেন। পেত্রোভিচের প্রাণরসায়নের নানা শাখায় অবদান রয়েছে।
কর্মজীবন
জার্মানিতে তিনি কাজ করার সুযোগ পান প্রাণরসায়নের ডিটার উস্টাহেল্ট (Dieter Oesterhelt) ও গেরাল্ড হেইজেলবাওয়াদের (Gerald Hazelbauer) সঙ্গে। জার্মানির পর তিনি যুক্তরাষ্ট্র হাওয়াই বিশ্ববিদ্যালয়ে সামুদ্রিক জীবপণ্য প্রকৌশল কেন্দ্রে (Marine Bioproduct Engineering Center) সহকারী পরিচালক হিসেবে যোগ দেন। সে সময় যুক্তরাষ্ট্রের ন্যাশনাল সায়েন্স ফাউন্ডেশন ও অন্যান্য প্রতিষ্ঠান গবেষণার জন্য মাকসুদ ও তাঁর সহকর্মীদের ১০ লাখ ডলার অনুদান দেয়।
১৯৯২ সালে একই বিশ্ববিদ্যালয়ের অণুজীব বিজ্ঞান বিভাগে সহকারী অধ্যাপক হিসাবে যোগ দেন। ওই কেন্দ্রে কাজ করার সময় লবণ-আকর্ষী আর্কিয়া র ভৌত-তড়িৎ রূপান্তর (transduction) সংকেতকে বিশ্লেষণ করেন। ২০০০ সালে তিনি ও তাঁর সহকর্মী র‌্যান্ডি লারসেন সহ আটজন বিজ্ঞানী আর্কিয়াতে মায়োগ্লোবিনের মতো এক নতুন ধরনের আমিষ আবিষ্কার করেন। এ দুটিকে নাম দেন গ্লোবিন-যুগল সংবেদক (globin-coupled sensors) এবং প্রোটোগ্লোবিন (protoglobins)। এই প্রাচীন আমিষগুলো থেকে প্রাণের উদ্ভবকালে অক্সিজেন কেমন করে ব্যবহৃত হতো তার হদিশ পাওয়া যায়।
এ আবিষ্কারের সুবাদে মাকসুদের খ্যাতি ও দক্ষতা সবার নজরে আসে। ২০০১ সাল থেকে মৃত্যুর আগে পর্যন্ত হাওয়াই বিশ্ববিদ্যালয়ের অধ্যাপক হিসাবে কাজ করে যান।
২০০৩ সালে তিনি হাওয়াই বিশ্বদ্যিালয়ে বংশাণুসমগ্র বিজ্ঞান, প্রোটিনসমগ্র বিজ্ঞান ও জৈব তথ্যবিজ্ঞানে অগ্রসর গবেষণা কেন্দ্র (Advanced Studies in Genomics, Proteomics and Bioinformatics (ASGPB)) প্রতিষ্ঠা করেন। যার ফলশ্রতিতে হাওয়াইয়ান পেঁপের ‍জিনোম অনুক্রম বের করা হয়। এ কাজ সম্পন্ন করার পর বিজ্ঞান সাময়িকী নেচারের প্রচ্ছদে স্থান পান তিনি। বংশাণুগতভাবে পরিবর্তিত এই পেঁপের জিন নকশা উন্মোচনের পর তিনি পাটের জিন নকশা উন্মোচনের কথা ভেবেছিলেন। সে সময় কয়েকবার বাংলাদেশেও এসেছিলেন তিনি। কিন্তু তাঁর ডাক পড়ে মালয়েশিয়ায় রাবার গাছের জিন নকশা উন্মোচনের জন্য, ওই কাজেও তিনি সফল হন।
পরে ২০০৯ সাল থেকে তিনি মনোনিবেশ করেন তোষা পাটের (Corchorus olitorius) জিন নকশা উন্মোচনে নেতৃত্ব দানে। পাটের বেস-জোড়া ১২০ কোটি: এরা কোন অনুক্রমে আছে, তা এই আবিষ্কারের ফলে জানা গেছে। এর সুফল হিসাবে মিহি আঁশের পাট, শীতকালীন পাট, সহজ-পচনশীল পাট, পোকা-প্রতিরোধী পাট, ঔষধী পাট, তুলার মতন শক্ত আঁশের পাট প্রভৃতি উদ্ভাবন করা সহজ হবে।
গবেষণারাজি
একক বা যৌথভাবে
স্বীকৃতি
বাংলাদেশ সরকার তাঁর অবদানের জন্য ২০১৬ সালে মরণোত্তর স্বাধীনতা পদক প্রদান করে।
আয়নাবাজি
আয়নাবাজি ২০১৬ সালে মুক্তিপ্রাপ্ত একটি বাংলাদেশী অপরাধধর্মী থ্রিলার চলচ্চিত্র। ছবিটির পরিচালক অমিতাভ রেজা চৌধুরী ও প্রযোজক কনটেন্ট ম্যাটারস লিমিটেড। ছবির কাহিনী ও চিত্রনাট্য লিখেছেন গাউসুল আলম শাওন ও অনম বিশ্বাস। এই চলচ্চিত্রে মূল চরিত্রগুলোতে অভিনয় করছেন চঞ্চল চৌধুরী, মাসুমা রহমান নাবিলা এবং পার্থ বড়ুয়া। কারাদণ্ডপ্রাপ্ত আসামীদের বদলে ভাড়ায় জেলখাটা আয়না (চঞ্চল), তার বান্ধবী হৃদি (নাবিলা) এবং ক্রাইম রিপোর্টার সাবেরের (পার্থ) জীবনের প্রেম-আনন্দ-বেদনা নিয়ে অপরাধ জগতের ছায়ায় এগিয়েছে চলচ্চিত্রটির কাহিনী।
চলচ্চিত্রটি ২০১৬ সালের ১৭ মে কান চলচ্চিত্র উৎসবের মার্শে দ্যু ফিল্ম বিভাগে প্রদর্শিত হয়। পরে ৩০ সেপ্টেম্বর বাংলাদেশে মুক্তি পায়। নভেম্বর মাসের ১২ থেকে ১৫ তারিখ মানহেইম-হেইডেলবের্গ আন্তর্জাতিক চলচ্চিত্র উৎসবে ছবিটির ৪টি প্রদর্শনী হয়। দর্শক-সমালোচক উভয়ের কাছেই চলচ্চিত্রটি প্রশংসিত হয়। ১৯তম মেরিল-প্রথম আলো পুরস্কারে ছবিটি শ্রেষ্ঠ চলচ্চিত্রসহ ছয়টি বিভাগে পুরস্কারের জন্য মনোনীত হয় ও তিনটি বিভাগে পুরস্কার লাভ করে। এছাড়া ছবিটি সিয়াটল সাউথ এশিয়ান ফিল্ম ফেস্টিভালে শ্রেষ্ঠ চলচ্চিত্র এবং ১৬তম টেলি সিনে পুরস্কারে সেরা ছবির সম্মান লাভ করে।
২০১৮ সালের ৪ এপ্রিল 'জাতীয় চলচ্চিত্র পুরস্কার ২০১৬' ঘোষণা করা হয়, এতে ৭টি পুরস্কার পায় এই চলচ্চিত্রটি।
কাহিনী-সংক্ষেপ
মামলার রায়ের সময় জেল থেকে কুদ্দুসরূপী আয়নাকে বের করে পথে আসল কুদ্দুসের সাথে বদল করে আদালতে নেয়া হয়; তাদের অনুসরণকারী সাবের এসব দেখতে পেলেও দুর্ভাগ্যক্রমে ছবি তুলতে ব্যর্থ হয়। মামলায় কুদ্দুস খালাস পায়, আয়নাও ঘরে ফেরে। নাটকস্কুলে গিয়ে তার চেনা-পরিচয় হয় তাদের মহল্লার নতুন প্রতিবেশী তরুণী হৃদির সাথে, আয়নার না-থাকা সময়টাতে সে ওখানে যাওয়া শুরু করেছিল। পরে আয়নার সাথে তার প্রায়ই পথে-বাজারে দেখা হয়, কথা হয়। এদিকে রিপোর্টার সাবের আয়নাকে খুঁজে বের করে জিজ্ঞাসাবাদ করে, আয়না কৌশলে সেসব এড়িয়ে যায়।
এরমধ্যে আয়না নতুন কাজ পায়, উচ্চবিত্ত পরিবারের এক পাগলাটে ছেলে তাদের ড্রাইভারের ছেলেকে খুন করেছে, আয়নাকে বদলী হাজতবাস করতে হবে। কিন্তু সাবের আয়নার বাড়ির সামনে ভোর থেকে অপেক্ষা করে পিছু নেয়ার জন্য। বিভিন্ন ছলেবলে আয়না তাকে এড়িয়ে জেলে চলে যায়, ফেরে কয়েক মাস পর। ফেরার পর হৃদি দেখা করতে এসে অনুযোগ করে, তাকে না বলে চলে যাবার জন্য। আয়না তাকে শোনায় সেবার কাম্পিয়ান সাগরে গিয়ে ঝড়ের কবলে পড়ার কাহিনী।
রিপোর্টারের পিছু নেয়াতে অতিষ্ঠ হয়ে আয়না বাসাবদল করে নদীর ওপারে গিয়ে থাকতে শুরু করে। বাসা খুঁজতে তাকে সাহায্য করে হৃদি। ধীরে ধীরে তাদের সম্পর্ক আরো ঘনিষ্ঠ হয়ে ওঠে। এরই মাঝে তারা ঠিক করে সিলেটে বেড়াতে যাবে; আয়নাও অপরাধ জগত থেকে সরে আসার সিদ্ধান্ত নেয়। কিন্তু রওনা দেবার দিন সকালে নিজাম সাঈদের গুন্ডারা আয়নাকে ধরে নিয়ে যায়। রাজনীতিবিদ নিজাম সাঈদ চৌধুরী এক স্কুলশিক্ষককে খুন করেছে, এখন জেলে তার বদলী হিসেবে আয়নাকে পাঠাতে চায়, কিন্তু আয়না ওকাজ ছেড়ে দিয়েছে বলে জানায়। নিজাম অর্থ, অভিনয় প্রভৃতির প্রলোভন দেখায় এবং শেষে জোর করে তাকে কাজ করতে বাধ্য করে। ওদিকে স্টেশনে অপেক্ষা করছিল হৃদি, সিলেটের ট্রেন ছেড়ে যায়, আয়না আসে না, হৃদি ফিরে যায় ভাঙা মন নিয়ে। আয়না নিজাম সাঈদ চৌধুরী সেজে পুলিশের কাছে আত্মসমর্পণ করে।
রিপোর্টার সাবের আয়নাকে পূর্বের ঠিকানায় না পেয়ে খোঁজাখবর নেয়া শুরু করে। এরমধ্যে আদালতে নিজামের ফাঁসির রায় হয়। আসল নিজাম পালিয়ে যায়, আয়না পড়ে থাকে কারাগারে। নিজাম পরে গুন্ডা লাগিয়ে গাউসুলকে মেরে ফেলে যাতে করে আয়না তার আসল পরিচয় প্রমাণ করতে না পারে এবং সে-ই যেন ফাঁসিতে ঝোলে। রিপোর্টার সাবের এরিমধ্যে মহল্লার পুরির দোকানদার মজনুর কাছ থেকে আয়নার সব খবর জানতে পারে। হৃদির সাথে দেখা করে সে তাকে সব বলে। ততদিনে হৃদির বাবা স্ট্রোক করে মারা গেছেন। সাবের জানায়, বছর সাতেক আগে আয়নার মার চিকিৎসার জন্যে টাকা সংগ্রহ করতে আয়না প্রথম একাজে নেমেছিল, পরে মায়ের মৃত্যুর পরও অভিনয়ের টানে সে এই কাজ চালিয়ে গেছে। হৃদি জেলে গিয়ে আয়নার সাথে দেখা করে, ফিরে আসে কাঁদতে কাঁদতে। সাবের আয়নার খবর পত্রিকায় ছাপতে চাইলেও সম্পাদক তা প্রত্যাখ্যান করেন।
জেলে নিজামরূপী আয়নার সাথে মাঝেমধ্যে কথা হয় কারারক্ষী বুড়ো লাবু মিয়ার। সহমর্মী লাবু মিয়াকে আয়না একবার অভিনয় করতে প্রোরোচিত করে, নিজাম সাঈদ চৌধুরীর চরিত্রে অভিনয়। সরলমনা লাবু মিয়াকে নিজাম সাজিয়ে আয়না নিজে লাবু মিয়া সাজে, এবং জেল থেকে পালিয়ে যায়।
চলচ্চিত্রের শেষে কিছু খণ্ড দৃশ্যে দেখা যায় আয়না সাবেরকে ফোন করে আসল নিজামের ঠিকানা জানিয়ে দেয় এবং পুলিশও তাকে গ্রেফতার করে। শেষদৃশ্যে আয়না ও হৃদি তাদের শেখানো ছোটদের নাট্যাভিনয় তাসের দেশ দেখতে থাকে।
কুশীলব
দুটি অতিথি চরিত্রে অভিনয় করেন আরিফিন শুভ (এসি সাজ্জাদ) এবং বিজরী বরকতুল্লাহ (সাবেরের স্ত্রী)। আর কারাগারে শেষ দৃশ্যে বন্দী হিসেবে দেখা যায় ছবিটির পরিচালক অমিতাভ রেজা চৌধুরীকে। এছাড়া আরও কয়েকটি স্বল্পস্থায়ী চরিত্রে অভিনয় করেন এজাজ বাপ্পী, হীরা সরকার, শওকত ওসমান, সোহেল।
কাহিনী ও চিত্রনাট্য
২০১৫ সালের ২৬ মার্চ একটি সংবাদ সম্মেলনে আয়নাবাজি চলচ্চিত্রের আনুষ্ঠানিক ঘোষণা দেয়া হয়। জানা যায় ছবিটি পরিচালনা করবেন অমিতাভ রেজা, প্রযোজনা করবে কনটেন্ট ম্যাটারস এবং নির্মাণ করবে হাফ স্টপ ডাউন লিঃ। ছবিটি বিজ্ঞাপননির্মাতা অমিতাভ রেজার অভিষেক চলচ্চিত্র। এর কাহিনী লিখেছেন সৈয়দ গাউসুল আলম শাওন; চিত্রনাট্য রচনা করেছেন তিনি নিজে এবং অনম বিশ্বাস। এছাড়া সংলাপ লিখেছেন অনম বিশ্বাস এবং আদনান আদীব খান।
দৃশ্যায়ন
ছবিটির দৃশ্যায়ন শুরু হয় ২০১৫ সালের ফেব্রুয়ারিতে এবং শেষ হয় একই বছরের আগস্টে। সম্পূর্ণ দৃশ্যায়ন ঢাকাতেই করা হয়। কেবল আদালত ও পুরান ঢাকার পুরির দোকানের দৃশ্যগুলো কৃত্রিম সেট বানিয়ে ধারণ করা হয়, বাকি বেশিরভাগ দৃশ্যই ছিল বাস্তব লোকেশনে। জেলখানার দৃশ্যগুলোর শুটিং করা হয় কাশিমপুর কেন্দ্রীয় কারাগার-২ এবং নবনির্মিত কেরানীগঞ্জ কারাগারে (তখনো উদ্বোধন হয়নি)। কমলাপুর রেলওয়ে স্টেশন, বুড়িগঙ্গা নদীর তীরে সংশ্লিষ্ট দৃশ্যগুলোর শুটিং হয়। ছবির অনেক দৃশ্য ড্রোন ব্যবহার করে ধারণ করা হয়েছে। চিত্রগ্রাহক রাশেদ জামান তার "অনবদ্য" সিনেমাটোগ্রাফির জন্য প্রশংসিত হন।
সাউন্ডট্র্যাক
আয়নাবাজি চলচ্চিত্রের গানের সুর ও সঙ্গীত পরিচালনা করেছেন শায়ান চৌধুরী অর্ণব, ফুয়াদ আল মুকতাদির, হাবিব ওয়াহিদ ও চিরকুট ব্যান্ড। চলচ্চিত্রের থিম সং তৈরি করে চিরকুট। গানগুলোর কথা লিখেছেন অনম বিশ্বাস ও অমিতাভ রেজা চৌধুরী। আবহসংগীতের দায়িত্বে ছিলেন ইন্দ্রদীপ দাশগুপ্ত এবং রিপন নাথ। ছবি মুক্তির আগে প্রাক-প্রচারণা হিসেবে ইউটিউব শান ও হাবিবের গানদুটির অডিও সংস্করণ এবং অর্ণব ও চিরকুটের করা গানদুটোর মিউজিক ভিডিও প্রকাশ করা হয়।
প্রচারণা
আয়নাবাজির প্রযোজকেরা ছবিটি মুক্তির এক মাস আগে থেকেই প্রচারণা শুরু করেন। টিজার, ট্রেইলার ও পোস্টার প্রকাশের পাশাপাশি পত্রপত্রিকা ও গণমাধ্যমে ছবির পরিচালক ও অভিনেতাগণ সাক্ষাৎকার দিতে থাকেন। তবে প্রচারণার মূল ক্যাম্পেইন চালানো হয় সামাজিক যোগাযোগমাধ্যম ফেসবুকে। ছবি মুক্তির একদিন আগে বাংলাদেশ-আফগানিস্তান ওয়ানডে ম্যাচে ছদ্মবেশে স্টেডিয়ামে যান চঞ্চল চৌধুরী ও অমিতাভ রেজা, এবং যেসব দর্শক তাদেরকে খুঁজে বের করতে পারেন তাদেরকে পূর্বেঘোষিত কথানুসারে আয়নাবাজির ফ্রি টিকেট দেয়া হয়। পরদিন ২৯ সেপ্টেম্বর ছবির প্রধান কলাকুশলীরা জাহাঙ্গীরনগর বিশ্ববিদ্যালয়ের ক্যাম্পাসে ছাত্র-শিক্ষকদের মধ্যে প্রচারণা চালান।
মুক্তি
আয়নাবাজি চলচ্চিত্রটি ২০১৬ সালের ১৭ মে কান চলচ্চিত্র উৎসবের মার্শে দ্যু ফিল্ম বা বাণিজ্যিক চলচ্চিত্র বিভাগে প্রদর্শিত হয়।  বাংলাদেশে ছবির প্রযোজকরা আগস্ট মাসের যেকোনো শুক্রবারে ছবিটি মুক্তি দিতে চাইলেও সারাদেশে বন্যাদুর্গত পরিস্থিতির কারণে তা পিছিয়ে দেয়া হয়। আনুষ্ঠানিকভাবে ৩০ সেপ্টেম্বর ঢাকা ও আরো কয়েক জেলার ২০টি প্রেক্ষাগৃহে ছবিটি মুক্তি পায়। পরবর্তীতে চট্টগ্রাম ও রাজশাহীসহ বিভিন্ন জেলার মোট ৭৫টি হলে তা প্রদর্শিত হয়। পরীক্ষামূলকভাবে সিরাজগঞ্জ (চালা), খুলনা, রংপুর প্রভৃতি স্থানে এক-দুটি হলেও ছবিটি প্রদর্শিত হয়। এদিকে রবি অনলাইন টিভিতে ছবিটি ছাড়ার পর তা পাইরেসির শিকার হয়।
পরবর্তীতে যুক্তরাষ্ট্রের ১১তম সিয়াটল সাউথ এশিয়ান ফিল্ম ফেস্টিভালে আয়নাবাজি অংশগ্রহণ করে এবং সেরা চলচ্চিত্রের পুরস্কার জিতে নেয়। নভেম্বর মাসের ১২ থেকে ১৫ তারিখ মানহেইম-হেইডেলবের্গ আন্তর্জাতিক চলচ্চিত্র উৎসবে ছবিটির ৪টি প্রদর্শনী হয়। বহির্বিশ্বে ফেস্টিভালের পাশাপাশি বাণিজ্যিকভাবেও ছবিটি মুক্তি দেয়া হয়, যার লক্ষ্য ছিল মূলত প্রবাসী বাংলাদেশি ও আন্তর্জাতিক চলচ্চিত্র পরিবেশকগণ। ১৮ নভেম্বর ২০১৬ তারিখে ফ্রান্সের প্যারিসে ছবিটি মুক্তি দেয়া হয়। একই দিনে কানাডায় মুক্তি পেয়ে ছবিটি তিন সপ্তাহ চলে। ১৪ অক্টোবর ২০১৭ তারিখে আমেরিকার সিয়াটলে শুরু হয় ‘সিয়াটল দক্ষিণ এশীয় চলচ্চিত্র উৎসব’। সেখানে উদ্বোধনী দিনে প্রদর্শিত হয় ছবিটি। অস্ট্রেলিয়ায় সিডনিতে ২৬ নভেম্বর ছবিটি প্রথম প্রদর্শিত হয়, পরে আরো পাঁচটি শহরে তা দেখানোর পরিকল্পনা জানান ছবিটির প্রযোজক জিয়াউদ্দিন আদিল। এছাড়া সীমিতভাবে যুক্তরাষ্ট্রের নিউইয়র্ক, শিকাগো, সান ফ্রান্সিসকো প্রভৃতি শহরে এবং যুক্তরাজ্য লন্ডনের প্রেক্ষাগৃহেও ছবিটি প্রদর্শিত হয়েছে।
অমিতাভ রেজা পরিচালিত ব্লকবাস্টার হিট ‘আয়নাবাজি’ সিনেমাটি আবারও মুক্তি পেতে যাচ্ছে ঢাকার প্রেক্ষাগৃহে। ২০১৬ সালের ৩০ সেপ্টেম্বর মুক্তি পেয়ে ঢালিউডে ইতিহাস গড়ে ‘আয়নাবাজি’। দেশে-বিদেশে সমানভাবেই সুনাম কুড়িয়েছে সিনেমাটি। শুক্রবার (২রা ফেব্রুয়ারি ২০১৮) থেকে এই দুটি হলে আবার ‘আয়নাবাজি’ প্রদর্শিত হবে।
সমালোচকদের প্রতিক্রিয়া
আয়নাবাজি সমালোচকদের কাছ থেকে প্রচুর ইতিবাচক রিভিউ পেয়েছে এবং দর্শকেরাও ভালো প্রতিক্রিয়া দেখিয়েছেন। দ্য ডেইলি স্টারের জাহিদ আকবর ছবিটিকে ৫ এর মধ্যে ৪ স্টার রেটিং দিয়েছেন; তিনি বলেন "ছবিটি দর্শকদের কাছে চরিত্রগুলোর প্রতি সহমর্মী একটা চিত্র তুলে ধরেছে, সাথে আছে ঝরঝরে কাহিনীবর্ণনা যা দর্শকদের উন্মুখ করে রাখে আরো বেশি কিছুর জন্য।" তিনি চলচ্চিত্রটির গল্প, অভিনয়, চঞ্চল চৌধুরীর পারফরমেন্স এবং "অনবদ্য" সিনেমাটোগ্রাফির প্রশংসা করেন, তবে চলচ্চিত্রটির লম্বা দৈর্ঘ্যের সমালোচনা করেছেন। বাংলাদেশের চলচ্চিত্র বিষয়ক ম্যাগাজিন মুখ ও মুখোশ-এ তুহিন তালুকদার লিখেন, "ছবিটি যত্ন নিয়ে নির্মিত হলেও নিখুঁত নয় এবং কিছু চরিত্র অপেশাদার ও সংলাপ অতিরঞ্জিত ছিল।" তবে তিনি চঞ্চল চৌধুরীর অভিনয়, রূপসজ্জা, ও চিত্রগ্রহণের প্রশংসা করেছেন। দ্য ডেইলি স্টারেই ফাহমিম ফেরদৌস লিখেন, "এই ছবির অনেক প্রশংসা করার মত দিক রয়েছে। ছবির গল্প চমৎকার, গল্পে অনেক বাঁক ও বিস্ময় রয়েছে, চিত্রগ্রহণ অনবদ্য।" তিনি চঞ্চলের বহুমুখী অভিনয়, চঞ্চল ও নাবিলার সূক্ষ্ম রসায়ন, অনম বিশ্বাসের চিত্রনাট্য ও সংলাপের প্রশংসা করেছেন। চলচ্চিত্র সমালোচক ও লেখক ফাহমিদুল হক বলেন, "আয়নাবাজি র অনেক কিছুর সঙ্গে গল্পটি দুর্দান্ত। একদিক থেকে মানবিক গল্প। ক্রাইম উঠে এসেছে। সেই সঙ্গে ছিল একটা ‘লাভ স্টোরি’। এ কারণেই দর্শক ছবিটা ভালোমতো নিয়েছে।
বক্স অফিস
দ্য ডেইলি স্টার-এর রাফি হোসাইন ছবিটিকে "তাৎক্ষণিক ব্লকবাস্টার হিট" বলে উল্লেখ করেন। ১০ দিনের মধ্যে ছবিটির রেকর্ড ৯১টি শো হয় যা যেকোনো বাংলাদেশী সিনেমার পক্ষে সর্বোচ্চ। হলগুলো গড়ে ৯৮.৮৯% দর্শকপূর্ণ ছিল এবং আট সপ্তাহে ছবিটি ২.১৩ কোটি (২১.৩ মিলিয়ন) টাকা আয় করে। বাংলাদেশী প্রযোজনা প্রতিষ্ঠান জাজ মাল্টিমিডিয়ার হিসাবমতে ২০১৬ সালের ছবিগুলোর মধ্যে আয়ের দিক দিয়ে আয়নাবাজি তৃতীয় স্থানে আছে।
বিতর্ক
ছবিটি মুক্তির পর এর কাহিনী দক্ষিণ কোরিয়ান চ্যাং সু (টাম্বলউইড) (২০১৩) চলচ্চিত্রের নকল বলে অভিযোগ ওঠে। লী ডাক-হী পরিচালিত ঐ ছবির প্রধান অভিনেতা ইম চ্যাং-জাং অপরাধীদের হয়ে জেল খেটে থাকে এবং একসময় সন ইউন-সিও নামে একটি মেয়ের প্রেমে পড়ে। আয়নাবাজির সাথে ছবিটির থিমের এই আংশিক মিল দেখা যায়। তবে ছবিদুটি ভিন্ন ঘরানার এবং কাহিনীও পরস্পর সম্পর্কহীন। এ বিষয়ে চলচ্চিত্র বিষয়ক লেখক ও ব্লগার নাজমুল হাসান দারাশিকো লিখেন, "আয়নাবাজি শতভাগ মৌলিক চলচ্চিত্র কিনা জানি না, অন্ততঃ এতটুকু জানি, এটি টাম্বলউইডের নকল নয়।" এছাড়া ছবির পোস্টারের সাথে অনেকে ভারতীয় চলচ্চিত্র রমন রাঘব ২.০ (২০১৬) পোস্টারের তুলনা করেন। আয়নাবাজি মুক্তির মাসদুয়েক পরে এক টিভি অনুষ্ঠানে বাণিজ্যিক ধারার চিত্রপরিচালক কাজী হায়াৎ ছবিটিকে "উদ্ভট সিনেমা" বলে অভিহিত করেন। তিনি মত দেন যে "সিনেমাটি সেন্সর বোর্ডে আটকে দেয়া উচিত ছিলো।" অনুষ্ঠানের আরেক অতিথি গাজী মাজহারুল আনোয়ার বলেন, "আয়নাবাজি সিনেমায় যে কাহিনী দেখানো হয়েছে বিশেষ করে ফাঁসির আসামিকে কীভাবে প্রদর্শন করতে হয় তা সেন্সর বোর্ডের বোঝা উচিত ছিলো।
স্পিন-অফ
২০১৭ সালের এপ্রিলে পরিচালক অমিতাভ রেজা জানান যে আয়নাবাজি চলচ্চিত্রের থিম "দ্বৈত চরিত্রে অভিনয়"কে অবলম্বন করে একগুচ্ছ নাটক নির্মিত হবে আয়নাবাজি অরিজিনাল সিরিজ নামে। পরিকল্পনা অনুসারে সাতজন ভিন্ন ভিন্ন নির্মাতা সাতটি নাটক তৈরি করেন; অমিতাভ রেজা ছিলেন ডিরেকটরিয়াল কনসালট্যান্ট এবং সিরিজে তার পরিচালিত একটি নাটক মার্চ মাসে শুটিং অন্তর্ভুক্ত হয়। ঈদুল ফিতরের পরপর সাত দিন ২৬শে জুন থেকে ১লা আগস্ট পর্যন্ত সাতটি নাটক একইসাথে তিনটি টিভি চ্যানেল দীপ্ত টিভি, গাজী টিভি ও আরটিভিতে দেখানো হয় এবং দর্শক-সমালোচকদের থেকে বেশ ইতিবাচক রিভিউ পাওয়া যায়।
আগস্ট মাসের শুরুর দিকে আয়নাবাজির প্রযোজক গাউসুল আলম শাওন জানান যে ভারতে ছবিটির পুনঃনির্মাণ হবে। ভারতীয় প্রযোজনা প্রতিষ্ঠান শ্রী লক্ষ্মী প্রসন্ন পিকচার্স ভারতের সবকটি ভাষায় ছবিটি নির্মাণ করার স্বত্ব কিনে নেয়। প্রথমে তামিল ও তেলুগু এবং পরে হিন্দিসহ অন্যান্য ভাষায় ছবিটির পুনঃনির্মাণ করার ঘোষণা দেয়। পরিকল্পনা অনুযায়ী ২০১৮ সালে আয়নাবাজির তেলুগু পুনঃনির্মাণ গায়ত্রী মুক্তি পায়
মহাদান ইউনিয়ন
মহাদান ইউনিয়ন বাংলাদেশের ময়মনসিংহ বিভাগের জামালপুর জেলার সরিষাবাড়ী উপজেলার অন্তর্গত একটি ইউনিয়ন।
শিক্ষা
শিক্ষার হার :
শিক্ষা প্রতিষ্ঠান
জনপ্রতিনিধি
বর্তমান চেয়ারম্যান- জনাব আনিসুর রহমান জুয়েল বিনা ভোটে
ঘড়ি ডিটারজেন্ট
ঘড়ি ডিটারজেন্ট পাউডার আরএসপিএল লিমিটেড (আরএসপিএল) দ্বারা উত্পাদিত হয়, একটি কানপুর ভিত্তিক কোম্পানি যা ভারতে ৮,০০০ কোটিরও বেশি বিনিয়োগ করা সমষ্টিক কোম্পানি। ডিটারজেন্ট মার্কাটি ১৯৮৮ সালে মুরলীধর জ্ঞানচান্দানি (আরএসপিএল গ্রুপের চেয়ারম্যান) এবং বিমল কুমার জ্ঞানচন্দানি (ভাইস চেয়ারম্যান) দ্বারা প্রতিষ্ঠিত হয়েছিল। যখন ঘড়ি চালু হয়েছিল, বাজারে ইতিমধ্যেই সার্ফ এবং নিরমার মতো বড় ব্র্যান্ডের আধিপত্য ছিল।
পাট জিনোম
পাটের জিনোম হল পাটের জেনেটিক বৈশিষ্ট্যের নীলনকশা। জিনোমকে সহজ ভাষায় বলা হয় জীবনের নীলনকশা। বাংলা বর্ণমালায় যেমন আছে পঞ্চাশটি বর্ণ তেমনি জিনোমের আছে চারটি মাত্র বর্ণ।এদের বিভিন্ন বিন্যাস নির্ধারণ করে জীবের ভিন্নতা। তাই সহজ ভাষায় জিনোম সিকোয়েন্সিংকে বলা যায় এই বিন্যাসের পাঠোদ্ধার করা। পাটের জিনোমে কী কী ধরনের জিন আছে তা জানা থাকলে এই জিনগুলোকে শনাক্ত করে সামান্য পরিবর্তনের মাধ্যমেই উন্নত জাতের পাট উদ্ভাবন করা সম্ভব। ১৬ জুন ২০১০ একদল বাংলাদেশী বিজ্ঞানী পাটের ড্রাফট জিনোম উন্মোচন করার আনুষ্ঠানিক ঘোষণা দেন।
ইতিহাস
২০০৮ সালের মাঝামাঝি সময়ে পেঁপের জিনোম সিকোয়েন্স সম্পন্ন হওয়ার পরপরই বিজ্ঞানী মাকসুদুল আলম একদল দূরদৃষ্টিসম্পন্ন বাংলাদেশি বিজ্ঞানী, তথ্যপ্রযুক্তি বিশেষজ্ঞ এবং কয়েকজন দেশপ্রেমিক ব্যক্তির সঙ্গে যোগাযোগ করেন। বাংলাদেশের জন্যও একই রকম একটি সাফল্য নিয়ে আসা যায় কি না_এ ব্যাপারে তাদের সঙ্গে মতবিনিময় করেন তিনি। আর এভাবেই তৈরি হয় 'স্বপ্নযাত্রা'র প্রাথমিক দলটি। এরপর প্রায় দুই বছর ধরে চলতে থাকে আর্থিক অনুদান জোগাড় করার তোড়জোড়, গবেষণা সম্পর্কিত দিকনির্দেশনা এবং তথ্য পর্যালোচনা। অবশেষে ২০০৯ সালের ডিসেম্বর বাংলাদেশ সরকার ঘোষণা দেয়, বাংলাদেশেই করা হবে পাটের জিনোম সিকোয়েন্সিং এবং সরকার এ ক্ষেত্রে আর্থিক সহায়তা দেবে। তিনটি ভিন্ন ধারার প্রতিষ্ঠানের সমন্বয়ে, অর্থাৎ গবেষণার ক্ষেত্রে ঢাকা বিশ্ববিদ্যালয়, তথ্যপ্রযুক্তির ক্ষেত্রে ডাটাসফট ও গবেষণালব্ধ জ্ঞানের সুফলকে মাঠপর্যায়ে নিয়ে যাওয়ার সহায়ক হিসেবে বাংলাদেশ পাট গবেষণা ইনস্টিটিউটকে নিয়ে গঠিত দলটি তাদের কার্যক্রম শুরু করে।
গবেষণায় যারা যুক্ত
ঢাকা বিশ্ববিদ্যালয়ের প্রাণরসায়ন ও অণুজীব বিজ্ঞান বিভাগ, বাংলাদেশ পাট গবেষণা ইনস্টিটিউট (বিজেআরআই) ও বেসরকারি তথ্যপ্রযুক্তিবিষয়ক সংস্থা ডাটা সফট যৌথভাবে গবেষণার কাজটি করেছে।
গবেষণার তথ্য বিশ্লেষণ ও কারিগরি সহায়তা পাওয়া গেছে যুক্তরাষ্ট্রের ইউনিভার্সিটি অব হাওয়াই ও ইউনিভার্সিটি অব সায়েন্স মালয়েশিয়ার কাছ থেকে। গবেষণার বিভিন্ন স্তরে প্রায় দুই কোটি তথ্য সংগ্রহ করা হয়। এই তথ্য ব্যাখ্যা করতে প্রয়োজন পড়েছে অধিক ক্ষমতাসম্পন্ন একটি মিনি সুপার কম্পিউটারের। ৪২টি কম্পিউটার একসঙ্গে যুক্ত করে মিনি সুপার কম্পিউটার তৈরি করা হয়।
২০০৮ সালে দেশের ৪২ জন বিজ্ঞানী ও প্রযুক্তিবিদকে নিয়ে তৈরি ‘স্বপ্নযাত্রা’ নামক একটি উদ্যোগের মাধ্যমে এই গবেষণার সূত্রপাত। পরে ২০১০ সালে নতুন উদ্যোমে আবারও গবেষণাটি শুরু হয়। ঢাকা বিশ্ববিদ্যালয়ের প্রাণরসায়ন ও অণুজীব বিভাগের ১১ জন গবেষক ও ডাটা সফটের ২০ জন তথ্যপ্রযুক্তিবিদ তথ্য বিশ্লেষণের কাজগুলো করেছেন ।
শাহজালাল বিজ্ঞান ও প্রযুক্তি বিশ্ববিদ্যালয়ের অধ্যাপক মুহম্মদজাফর ইকবাল ও ডাটা সফটের ব্যবস্থাপনা পরিচালক মাহবুব জামান তথ্যপ্রযুক্তিবিষয়ক কাজগুলো তত্ত্বাবধান করেন।
আজাদ আবুল কালাম
আজাদ আবুল কালাম (২৬ অক্টোবর, ১৯৬৬) একজন বাংলাদেশী অভিনেতা ও নাট্যকার। মঞ্চ নাটক দিয়ে তার অভিনয় জীবন শুরু হয়। পরে তিনি টেলিভিশন নাটক ও চলচ্চিত্রেও অভিনয় করেন। তার অভিনীত চলচ্চিত্রসমূহ হল কিত্তনখোলা, ফুলকুমার, লালন, খণ্ডগল্প ৭১, বৃহন্নলা, কৃষ্ণপক্ষ। অভিনয়ের পাশাপাশি তিনি নাট্য নির্মাণের সাথেও জড়িত। ২০১৩ সালে তিনি সবুজ ভেলভেট নাটকের জন্য মেরিল-প্রথম আলো পুরস্কার-এ সমালোচক বিভাগে সেরা নাট্যকারের পুরস্কার লাভ করেন।
মঞ্চ ও টেলিভিশন নাটক: ১৯৮৫-২০০০
আজাদ আবুল কালাম "আরণ্যক" নাট্যগোষ্ঠীর সাথে অক্টোবর ১৯৮৫ সাল থেকে দীর্ঘ ১২ বছর সম্পৃক্ত ছিলেন। তার মঞ্চ নাটকে অভিষেক হয় আবদুল্লাহ হেল মাহমুদের নির্দেশনায় নানকের পালা নাটক দিয়ে।
১৯৯৫ সালে আজাদ টেলিভিশন নাটকে প্রথম অভিনয় করেন মামুনুর রশীদ নির্দেশিত বিশ্বাস নাটকে। ১৯৯৭ সালে তিনি "প্রাচ্যনাট" নাট্যদল প্রতিষ্ঠা করেন।
২০০০-এর দশক
২০০৪ সালে তিনি ঢাকা নাট্য উৎসবের জন্য উদিচী নাট্যগোষ্ঠী থেকে বউ বাসন্তি মঞ্চ নাটক নির্দেশনা করেন। এছাড়া বাংলাদেশ, ভারত, নেপাল ও শ্রীলঙ্কার অভিনয়শিল্পীদের নিয়ে নির্মিত বাবরনামা নাটকের অন্যতম নির্দেশক।
২০০৯ সালে তিনি দ্বৈত জীবন নাটকে অভিনয় করেন। এই নাটকে অভিনয়ের জন্য তিনি ১২তম মেরিল-প্রথম আলো পুরস্কার এ সমালোচক শাখায় সেরা নাট্য অভিনেতা হিসেবে মনোনয়ন লাভ করেন।
২০১০-এর দশক
২০১১ সালে তিনি বাহাত্তর ঘণ্টা এবং মুক্তিযুদ্ধভিত্তিক তিনটি চলচ্চিত্র মেহেরজান, খণ্ডগল্প ৭১ ও গেরিলা এ অভিনয় করেন। ২০১২ সালে তিনি সবুজ ভেলভেট নাটকে অভিনয় করেন। এই নাটকের জন্য তিনি সমালোচক শাখায় সেরা নাট্যকার বিভাগে মেরিল-প্রথম আলো পুরস্কার লাভ করেন এবং সেরা নাট্য অভিনেতার পুরস্কারের মনোনয়ন লাভ করেন। ২০১৩ সালে তিনি অনিশ্চিত যাত্রা চলচ্চিত্রে অভিনয় করেন।
২০১৪ সালে মুরাদ পারভেজ পরিচালিত বৃহন্নলা চলচ্চিত্রে একজন হোমিওপ্যাথিক ডাক্তার আরজ আলীর চরিত্রে অভিনয় করেন। এই ছবিতে অভিনয়ের জন্য তিনি মেরিল-প্রথম আলো পুরস্কার এ সমালোচক শাখায় সেরা চলচ্চিত্র অভিনেতার পুরস্কারে মনোনীত হন। এ বছর তিনি আদনান তাবাসসুম সৌরভ নির্দেশিত রুদ্ধদ্বার কবি নাটকে কবি ফেরদৌস শাহরিয়ার চরিত্রে এবং নাট্যকার সেতু আরিফের নির্দেশনায় দূরবীন দূরত্ব সময় নাটকে অভিনয় করেন। এছাড়া বাংলাভিশনে প্রচারিত নিয়াজ মাহবুবের নির্দেশনায় কালো মখমল, তার নিজের পরিচালনায় মাছরাঙ্গা টেলিভিশনে প্রচারিত ক্ষণিকালয় ও বিটিভিতে প্রচারিত বনফুলের গান এবং এনটিভিতে প্রচারিত এজাজ মুন্নার যোগাযোগ গোলযোগ ধারাবাহিক নাটকে কাজ করেন। এছাড়া দিলারা হাশেম রচিত গল্প অবলম্বনে এজাজ মুন্নার নির্দেশিত সিগমার টেলিফোন সংলাপ নাটকে অভিনয় করেন। এই নাটকে দীর্ঘ সাত বছর পর তিনি তারিন আহমেদ ও পার্থ বড়ুয়ার সাথে কাজ করেন।
২০১৫ সালে বিজয় দিবসের বিশেষ নাটক বায়োস্কোপ এ একজন বায়োস্কোপওয়ালা চরিত্রে অভিনয় করেন। এই নাটকে তার বিপরীতে অভিনয় করেন রিচি সোলায়মান। নাটকটি ২৩ ডিসেম্বর গাজী টিভিতে প্রচারিত হয়। এই বছর তার রচিত ও নির্দেশিত মঞ্চ নাটক ট্র্যাজেডি পলাশবাড়ি নাটকটি কলকাতায় অনুষ্ঠিত ব্রাত্যজন আন্তর্জাতিক থিয়েটার উৎসবে মঞ্চস্থ হয়। ২০১৬ সালে চয়নিকা চৌধুরীর নির্দেশনায় একি সোনার আলোয় নাটকে অভিনয় করেন। এতে তার বিপরীতে অভিনয় করেন আফসানা মিমি। নাটকটি ঈদুল আযহায় গাজী টিভিতে প্রচারিত হয়।
পুরস্কার
মেরিল-প্রথম আলো পুরস্কার
খ্রিস্টের অপ্সুদীক্ষা (চিত্রকর্ম)
খ্রিস্টের অপ্সুদীক্ষা (Taufe Christi) ১৫১৫ সালে ফ্লেমিশ রেনেসাঁ চিত্রশিল্পী হোয়াকিম পাতিনির কর্তৃক ওক কাঠের ক্যানভাসে অঙ্কিত তৈলচিত্র। চিত্রে বাইবেলে বর্ণিত সাধু বাপ্তিস্মদাতা যোহন কর্তৃক যিশু খ্রিস্ট কে অপ্সুদীক্ষা দেয়ার ঘটনার চিত্রায়ন করা হয়েছে। চিত্রকর্মটি বর্তমানে ভিয়েনার কুন্সথিস্টোরিচেস যাদুঘরের সংগ্রহে রয়েছে। ভিয়েনার কুন্সথিস্টোরিচেস যাদুঘরের সংগ্রহে আসার আগে ১৬৫৯ সাল পর্যন্ত তৈলচিত্রটি অস্ট্রিয়ার আর্চডিউক লিওপোল্ড উইলহেমের ব্যক্তিগত সংগ্রহে ছিল।
বিষয়
হোয়াকিম পাতিনির চিত্রে বাইবেলের ম্যাথিউ ৩ অধ্যায়ের ১৩-১৭ স্তবকে বর্ণিত জর্দান নদীতে যোহন কর্তৃক যিশুর অপ্সুদীক্ষা নেয়া ঘটনা চিত্রায়ন করেছেন। বাইবেলের বর্ণনা অনুযারী যিশু দীক্ষা নিতে চেয়েছিলেন যোহন প্রথমে প্রত্যাখ্যান করেছিলেন, বলেছিলেন যে তিনি অযোগ্য, কিন্তু যীশু তাকে দীক্ষা দিতে রাজি করেছিলেন। যিশু যখন জল থেকে উঠলেন তখন স্বর্গ খুলে গেল এবং তিনি ঈশ্বরের আত্মাকে নেমে আসা ঘুঘুর আকারে দেখতে পেলেন। স্বর্গ থেকে একটি কণ্ঠস্বর বলল: "এটি আমার ছেলে, যাকে আমি ভালবাসি; আমি তার প্রতি সন্তুষ্ট।"
বর্ণনা
চিত্রের বামপাশে জোহনকে উটের চামড়ার চাদর ও বেল্ট পরিহিত অবস্থায় সবুজ বন ও তৃণভূমিতে পাপ স্বীকারকারী একদল সাক্ষাৎপ্রার্থিদের অপ্সুদীক্ষার বানী শোনাচ্ছেন। নীল আলখাল্লা পরিহিত যিশু তাদের পিছনে একটি ঝোপের মাঝে দাঁড়িয়ে জোহনের কথা শুনছেন। সম্মুখ ও ছবির কেন্দ্রে যোহন যিশুকে জর্দান নদীতে দীক্ষা দিচ্ছেন। যিশুর আলখাল্লা রেখে নদীতে দন্ডায়মান, যোহন নদীতীর হতে তার মাথায় অপ্সুদীক্ষার জল দিচ্ছেন। নীল পটভূমিতে পবিত্রভূমির পাহাড় ও জর্দান নদী এবং ত্রীত্বের অপর দুই সারথি পিতা ঈশ্বর ও ঘুঘু রূপী পবিত্র আত্মা র চিত্রায়ন করা হয়েছে। স্বর্গ থেকে ইশ্বর পবিত্র আত্মাকে মর্তে যিশুর সাথে নিজের যুক্তকরার জন্য অবমুক্ত করছেন।
চিত্রের সম্মুখে নিম্নভাগে পাথরে হোয়াকিম চিত্রকর হিসেবে তার নাম স্বাক্ষর করেছেন (OPVS.IOACHIM.D.PATINIER)।
কৃতিত্ব
এডউইন মুলিনন্সের পরিকল্পনায় দ্বাদশ শতাব্দী হতে ১৯৫০ দশক পর্যন্ত চিত্রকর্ম নিয়ে ১৯৮০ সালে বিবিসি ২ চ্যানেলে 'হান্ড্রেড গ্রেট পেইন্টিংস' শিরোনামের ধারাবাহিক প্রামাণ্যচিত্র প্রচারিত হয়েছিল। সেরাচিত্রের এই প্রামাণ্য অনুষ্ঠানে হোয়াকিম পাতিনিরের এই চিত্রটিকে উপস্থাপন করা হয়েছিল।
রামকৃষ্ণ পরমহংস-বিষয়ক গ্রন্থতালিকা
রামকৃষ্ণ পরমহংস (১৮৩৬–১৮৮৬) ছিলেন ঊনবিংশ শতাব্দীর বিশিষ্ট ভারতীয় হিন্দু ধর্মগুরু। তিনি নিজের জীবন সম্পর্কে কিছু লিখে যাননি। তার শিষ্য ও প্রত্যক্ষদর্শীদের রচনা থেকে তার জীবন ও শিক্ষার কথা জানা যায়। রামকৃষ্ণের নথিবদ্ধ শিক্ষা মূলত তার জীবনের শেষ চার বছরের উক্তি থেকে জানা যায়।
ব্রাহ্ম ধর্মগুরু কেশবচন্দ্র সেনের পরমহংসদেবের উক্তি (১৮৭৮) রামকৃষ্ণ-বিষয়ক সর্বপ্রথম বই বলে জানা যায়। কেশবচন্দ্র তার ধর্মীয় সম্প্রদায় নববিধান ব্রাহ্মসমাজের পত্রিকায় রামকৃষ্ণের শিক্ষা প্রকাশ করতেন। এর ফলে আধুনিক পাশ্চাত্য শিক্ষায় শিক্ষিত বাঙালি সমাজ ও ভারতে বসবাসকারী ইউরোপীয়দের কাছে রামকৃষ্ণের নাম পরিচিত হয়ে ওঠে। এরপর প্রকাশিত হয় সুরেশচন্দ্র দত্তের পরমহংস রামকৃষ্ণদেবের উক্তি (১৮৮৪)।
রামচন্দ্র দত্তের শ্রীশ্রীরামকৃষ্ণ পরমহংসদেবের জীবনবৃত্তান্ত (১৮৮০) হল রামকৃষ্ণ পরমহংসের সর্বপ্রথম রচিত জীবনী গ্রন্থগুলির একটি। ধর্ম-বিশেষজ্ঞ নরসিংহ শীল ও জেফরি কৃপালের মতে, রামচন্দ্র দত্ত রচিত বইটি রামকৃষ্ণ পরমহংসের সবচেয়ে কলঙ্কিত জীবনী। তারা লিখেছেন, "containing the lurid details of his sadhana as well as his quite suggestive encounters with his patron Mathur." তারা ১৮৮৪ সালে স্বামী বিবেকানন্দের লেখা একটি চিঠির উল্লেখ করেছেন, যেখানে বিবেকানন্দ লিখেছেন, “....ইত্যাদি সম্পর্কে সব অসংলগ্ন অমার্জিত ধারণাগুলি এড়িয়ে যাবে... কারণ অন্যান্য দেশের লোকেরা এগুলিকে অমার্জিত মনে করে। ইংরেজি ভাষায় তাঁর (রামকৃষ্ণ) জীবনী সারা পৃথিবী পড়বে।” বিবেকানন্দ রামচন্দ্র দত্তের রচিত জীবনীর অনুবাদকে অমার্জিত বলেছেন। তারা বলেছেন যে, স্বামী বিবেকানন্দ সম্ভবত রামচন্দ্র দত্তের বিরুদ্ধে মামলা করেছিলেন এবং রামকৃষ্ণ মিশন বইটির প্রকাশ বন্ধ করে দিয়েছে। যদিও এই ধরনের মামলার কোনো প্রমাণ নেই এবং স্বামী আত্মজ্ঞানানন্দ ও প্রব্রাজিকা ব্রজপ্রাণা ১৯৯৫ সালে লিখেছেন, রামচন্দ্র দত্তের লেখা বইটির ৯টি বাংলা সংস্করণ প্রকাশিত হয়েছে রামকৃষ্ণ মিশন থেকে। কৃপাল পরে অবশ্য রামকৃষ্ণ মিশন কর্তৃক বইটির প্রকাশ বন্ধ করে দেওয়ার অভিযোগ তুলে নিয়েছিলেন।
১৮৮৭ সালে অক্ষয়কুমার সেন বাংলা পদ্যে শ্রীশ্রীরামকৃষ্ণ-পুঁথি নামে রামকৃষ্ণ পরমহংসের জীবনী লেখেন। পরে তিনি পদ্যে শ্রীশ্রীরামকৃষ্ণ পরমহংসদেবের উপদেশ ও শ্রীশ্রীরামকৃষ্ণ-মহিমা নামে দুটি বই লিখেছিলেন।
স্বামী সারদানন্দ শ্রীশ্রীরামকৃষ্ণলীলাপ্রসঙ্গ রচনা শুরু করেন ১৯০৯ সালে। এই গ্রন্থ ১৯২৭ সালে লেখকের মৃত্যুর সময় অসমাপ্তই থেকে যায়। যদিও অসমাপ্ত বইটি প্রকাশিত হয়েছিল এবং তা রামকৃষ্ণ মিশন কর্তৃক রামকৃষ্ণ পরমহংসের প্রামাণ্য জীবনী হিসেবে গৃহীতও হয়েছিল। ধর্মবিশেষজ্ঞ ও সাহিত্যিক রোমাঁ রোল্যাঁ ও ক্রিস্টোফার ইশারউড সারদানন্দকে রামকৃষ্ণ প্রসঙ্গে একজন প্রামাণ্য দার্শনিক ও ঐতিহাসিকের মর্যাদা দিয়েছেন।
স্বামী বিবেকানন্দের বক্তৃতা মদীয় আচার্যদেব প্রকাশিত হয় ১৮৯৬ সালে। ম্যাক্স মুলার, ওয়ালটার জি. নেভেল, ক্রিস্টোফার ইশারউড বলেছেন, বিবেকানন্দ রামকৃষ্ণের যথার্থ প্রতিকৃতি এঁকেছেন।  ধর্মীয় বিশেষজ্ঞ শীল বলেছেন, রামকৃষ্ণ হলেন বিবেকানন্দের “পুরাণসৃষ্টি ও প্রচার-পরিকল্পনার” সৃষ্টি। যদিও অপর বিশেষজ্ঞ অমিয় পি. সেনের মতে, শীল বিভিন্ন বিষয়কে “ইচ্ছাকৃতভাবে এড়িয়ে” গিয়েছেন।
রামকৃষ্ণ পরমহংসের অন্যান্য জীবনীগুলি হল মহেন্দ্রনাথ দত্তের শ্রীশ্রীরামকৃষ্ণের অনুধ্যান, সত্যচরণ মিত্রের শ্রীশ্রীরামকৃষ্ণ পরমহংসদেবের জীবনী ও উপদেশ (১৮৯৭), ও সুরেন্দ্রনাথ দত্তের শ্রীরামকৃষ্ণদেবের উপদেশ (১৮৯৬)।
ম্যাক্স মুলারের রামকৃষ্ণ: হিজ লাইফ অ্যান্ড সেইংস (১৮৯৮) হল কোনো ইউরোপীয় বিশেষজ্ঞের লেখা প্রথম রামকৃষ্ণ-জীবনী। ওয়াল্টার নেভেলের মতে এটি রামকৃষ্ণের একটি অপেক্ষাকৃত স্বাধীন জীবনীর সূত্র। ১৯২৯ সালে রোমা রোল্যাঁ লিখেছেন, এই বইটি প্রাথমিক সূত্রের ভিত্তিতে “বিস্তারিত ও সমালোচনামূলক দৃষ্টিভঙ্গিতে” লেখা। ম্যাক্স মুলার বলেছেন। এই বইটির ভিত্তি বিবেকানন্দ ও রামকৃষ্ণের পক্ষে ও বিপক্ষে বিভিন্ন নিরপেক্ষ প্রত্যক্ষদর্শীর বয়ানের ভিত্তিতে লেখা। ম্যাক্স মুলার রামকৃষ্ণ পরমহংসকে "সত্যকারের মহাত্মা" বলেছেন। শ্রীম ছদ্মনামের অন্তরালে মহেন্দ্রনাথ গুপ্তের লেখা শ্রীশ্রীরামকৃষ্ণকথামৃত পাঁচ খণ্ডে যথাক্রমে ১৯০২, ১৯০৫, ১৯০৮, ১৯১০ ও ১৯৩২ সালে প্রকাশিত হয়। মহেন্দ্রনাথ গুপ্ত রামকৃষ্ণ পরমহংসের সঙ্গে তার কথোপকথন রোজ ডায়েরিতে লিখে রাখতেন। সেগুলি সংকলিত করেই পাঁচ খণ্ডে বাংলায় এই বইটি প্রকাশিত হয়। রোমা রোল্যাঁর মতে, এই বইটি “স্টেনোগ্রাফিক যাথার্থতা”র নিদর্শন।
রোমা রোল্যাঁর বই লাইফ অফ রামকৃষ্ণ অ্যান্ড দি ইউনিভার্সাল গসপেল (১৯২৯) রামকৃষ্ণের অপর একটি জীবনী। এটি রামকৃষ্ণের শিষ্যদের বয়ানের ভিত্তিতে লেখা। তাঁদের সম্পর্কে লেখক বলেছেন, “আমি তাঁদের থেকে সদর্থক তথ্যাদি পেয়েছি। আমি তাঁদের কয়েকজনের পথে হেঁটেছি, যাঁরা এই মহান ধর্মগুরু এবং মানবরূপী ঈশ্বরের সঙ্গী ছিলেন। আমি তাঁদের আনুগত্যের উপর নির্ভর করতে পারি। অধিকন্তু এই প্রত্যক্ষদ্রর্শীরা গসপেলের সাধারণ ধীবর ছিলেন না। এঁদের কেউ কেউ মহান চিন্তাবিদ যাঁরা ইউরোপীয় চিন্তা ও কঠোর শিক্ষাপ্রণালীতে শিক্ষিত।” তিনি রামকৃষ্ণের সমসাময়িক নিরপেক্ষ প্রত্যক্ষদর্শীদের বয়ানও নিয়েছিলেন। এছাড়া তিনি সেই সব খ্রিস্টান মিশনারিদের সঙ্গেও কথা বলেছিলেন, যাঁরা রামকৃষ্ণের সঙ্গে কথা বলেছিলেন।
শ্রীশ্রীরামকৃষ্ণকথামৃত গ্রন্থের ইংরেজি অনুবাদ করেন স্বামী নিখিলানন্দ। এই বইটির নাম দ্য গসপেল অফ শ্রীরামকৃষ্ণ। নেভেল ও লেক্স হিক্সটনের মতে, এটি প্রামাণ্য ও নির্ভরযোগ্য অনুবাদ। এই বইটি ফিলিপ এলেস্কি ও হারপারকলিন্স প্রকাশনা কর্তৃত আয়োজিত আমেরিকান বিশেষজ্ঞদের সম্মেলনে "বিংশ শতাব্দীর ১০০টি সবচেয়ে গুরুত্বপূর্ণ ধর্মগ্রন্থে"র মর্যাদা পায়।
কুসুম্বা ইউনিয়ন
কুসুম্বা ইউনিয়ন বাংলাদেশের রাজশাহী বিভাগের জয়পুরহাট জেলার পাঁচবিবি উপজেলার অন্তর্গত একটি ইউনিয়ন।
শিক্ষা
শিক্ষার হার :
শিক্ষা প্রতিষ্ঠান
উল্লেখযোগ্য ব্যক্তিত্ব
এই ইউনিয়নে অনেক প্রখ্যাত ব্যক্তিত্ব অাছে।তার মধ্যে অন্যতম হলো গোপাল চন্দ্র সরদার।তিনি ছিলেন কাশিয়াবাড়ির মালো সম্প্রদায়ের বাসিন্দা।তিনি অনেক পরিশ্রম করতেন।তার পাঁচ ছেলে এক মেয়ে রয়েছে।তার একটি বিখ্যাত ঘটনা সবাইকে শিহরিত করে।তিনি মাটি কাটা, চুক্তি এবং দিনমজুরি কাজ করে তিন বিঘা জমি কিনেছেন।যদিও তিনি দরিদ্র ছিলেন।এমনকি তিনি তার পুত্রদের বিশ্ববিদ্যালয়ে পড়িয়েছেন।তার এক পুত্র রাজশাহী বিশ্ববিদ্যালয়ে স্নাতকোত্তর ডিগ্রি অর্জন করেছেন।তিনি ২০০০ সালে মৃত্যুবরণ করেন।
জনপ্রতিনিধি
বর্তমান চেয়ারম্যান-
রিমো পর্বত
রিমো পর্বত ভারতের জম্মু ও কাশ্মীর রাজ্যে অবস্থিত কারাকোরাম পর্বতশ্রেণীর রিমো মুজতাঘ উপপর্বতশ্রেণীর একটি পর্বতস্তূপ।
পর্বতশৃঙ্গ
রিমো পর্বতস্তূপের রিমো নামের চারটি শৃঙ্গ বর্তমান। এর মধ্যে রিমো ২ পর্বতশৃঙ্গ রিমো ১ পর্বতের উত্তর শৈলশিরায় অবস্থিত। রিমো ৩ ও রিমো ৪ পর্বতশৃঙ্গদ্বয় রিমো ১ পর্বতশৃঙ্গের উত্তর দিকে অবস্থিত।
আরোহণের ইতিহাস
১৯১৪ খ্রিষ্টাব্দে ফিলিপ্পো ডে ফিলিপ্পি এবং ১৯২৯ খ্রিষ্টাব্দে ফিলিপ ভিসার ও জেনি ভিসার রিমো পর্বত অঞ্চল পর্যবেক্ষণ করেন। ১৯৭৮ খ্রিষ্টাব্দে এই পর্বতে জাপানীদের দ্বারা এক অসফল অভিযানের চেষ্টা হয়। ১৯৮৪ খ্রিষ্টাব্দে ভারতীয় সেনাবাহিনীর এক অভিযাত্রী দল সর্বপ্রথম রিমো ৪ পর্বতশৃঙ্গ আরোহণ করেন। ১৯৮৫ খ্রিষ্টাব্দে হরিশ কাপাডিয়ার নেতৃত্বে এক যুগ্ম ভারতীয়-ব্রিটিশ অভিযাত্রী দলের হয়ে ডেভ উইলকিনসন ও জিম ফদারিংহ্যাম সর্বপ্রথম রিমো ৪ পর্বতশৃঙ্গ জয় করেন। ১৯৮৮ খ্রিষ্টাব্দে হুকুম সিং ও ইয়োশিও ওগাতার নেতৃত্বে এক যুগ্ম ভারতীয়-জাপানী অভিযাত্রী দল দক্ষিণ দিকে ইবেক্স টোল থেকে দক্ষিণ পশ্চিম শৈলশিরা ধরে আরোহণ করে রিমো ১ পর্বতশৃঙ্গ জয় করেন।
জার্সবার্গ সুড়ঙ্গ
জার্সবার্গ সুড়ঙ্গ (Jarlsbergtunnelen) ১,৭৫০-মিটার (৫,৭৪০ ফুট) দীর্ঘ একটি দ্বি-ট্র্যাক বিশিষ্ট রেল সুড়ঙ্গ, যা নরওয়ের টনসবার্গে ফ্রেডেসেনের মধ্য দিয়ে গিয়েছে। ভেস্টফোল্ড রেলপথে অবস্থিত, সুড়ঙ্গটি বার্কেকার থেকে টেনসবার্গ পর্যন্ত ৭.৮ কিলোমিটার (৪.৮ মাইল) দ্বি- ট্র্যাক বিশিষ্ট উচ্চ-গতির বিভাগের অংশ হিসাবে নির্মিত হয়। এটি টনসবার্গ স্টেশনের ঠিক উত্তরে অবস্থিত এবং ফ্রেডেগাটা এবং টমসবাকেনের মধ্যে দিয়ে চলে গিয়েছে। ২২৩ মিটার (৭৩২ ফুট) দীর্ঘ একটি কংক্রিটের কালভার্ট থাকা সত্ত্বেও বেশিরভাগ সুড়ঙ্গটি বিস্ফোরিত হয়। ১৯৯০-এর দশকের শেষদিকে সুড়ঙ্গের পরিকল্পনা শুরু হয়। বেশ কয়েকটি রেলওয়ে আগ্রহী গোষ্ঠী সম্পূর্ণ রেলপথের আধুনিকীকরণ করার সম্পূর্ণ পরিকল্পনা ছাড়াই উন্নত ট্র্যাকের বিচ্ছিন্ন অংশটি তৈরির বিরুদ্ধে পরামর্শ প্রদান করে। ২০০৯ সালের এপ্রিল মাসে নির্মাণকাজ শুরু হয় এবং নতুন বিভাগ ও সুড়ঙ্গটি নভেম্বর ২০১১ সালে খোলা হয়। এটি আধুনিকীকরণ করা ভেস্টফোল্ড রেলপথের চতুর্থ বিভাগ।
বিশেষ উল্লেখ
জার্সবার্গ সুড়ঙ্গ টনসবার্গের শহরের কেন্দ্রের ঠিক উত্তরে ফ্রেডেসেন হয়ে একটি পাহাড়ের মধ্যদিয়ে প্রায় উত্তর-দক্ষিণে অগ্রসর হয়। উত্তরের প্রবেশদ্বারটি টমসবাকেনে কাউন্টি রোড ৩৫ এর পাশেই অবস্থিত এবং দক্ষিণ প্রবেশদ্বারটি শহরের কেন্দ্রস্থলের ফ্রেডেগাটাতে অবস্থিত। সুড়ঙ্গটির ঠিক দক্ষিণে টনসবার্গ স্টেশন অবস্থিত। সুড়ঙ্গটি ১,৭৫০ মিটার (৫,৭৪০ ফুট) দীর্ঘ, যার মধ্যে ১,৫৬০ মিটার (৫,১২০ ফুট) বেডরকের মাধ্যমে বিস্ফোরণের দ্বারা নির্মাণ করা হয় এবং ২২৩ মিটার (৭৩২ ফুট) অংশ কংক্রিটের কালভার্ট। টানসবার্গের প্রবেশপথটি ৭৩ মিটার (২৪০ ফুট) দীর্ঘ।
জার্সবার্গ সুড়ঙ্গ বার্কেকার এবং টনসবার্গের মধ্যে ভেস্টফোল্ড লাইনের ৭.৮ কিলোমিটার দীর্ঘ (৪.৮ মাইল) দ্বি-ট্র্যাক অংশের দক্ষিণতম অংশ গঠন করে। এটি ১৫ কেভি ১৬.৭ হার্জ এসি দ্বারা বিদ্যুতায়িত একটি এনএসআই-৬৩ সংকেত ব্যবস্থা যুক্ত এবং এটি প্রতি ঘণ্টা ২০০ কিলোমিটার (১২০ মাইল) গতির রেলের জন্য নির্মিত। ক্রসকাটটি জরুরি অবস্থার প্রস্থান হিসাবে কাজ করে। নরওয়েজীয় কাউন্টি রোড ৩০০-এর একটি জোড়া-টিউব সুড়ঙ্গ ফ্রেডেসেন সুড়ঙ্গের ২.৫ থেকে ৩.৫ মিটার (৮ ফুট ২ থেকে ৯ ফুট ১০ ইঞ্চি) উপরে দিয়ে  রেলওয়ের সুড়ঙ্গটি অতিক্রম করে। সুড়ঙ্গের একক ক্রসকাট জরুরি অবস্থার প্রস্থান হিসাবে কাজ করে।  রেলপথটি নরওয়েজীয় জাতীয় রেল প্রশাসনের মালিকানাধীন এবং রক্ষণাবেক্ষণের অধীন।
ইতিহাস
১৮৮১ সালে একটি ন্যারো-গেজ রেলপথ হিসাবে ভেস্টফোল্ড রেলপথটি চালু হয়। যদিও পরে স্ট্যান্ডার্ড গেজে রূপান্তরিত হয় এবং বিদ্যুতায়িত হয়, তবে লাইনটি দুর্বল ধারণক্ষমতা ও অনেকগুলি বক্ররেখা ধরে রাখে।
সাউন্ড টেকনিক্স
সাউন্ড টেকনিক্স লন্ডনের চেলসিতে অবস্থিত একটি রেকর্ডিং স্টুডিও যা ১৯৬৫ থেকে ১৯৭৬ সাল পর্যন্ত সক্রিয় ছিল। রেকর্ডিং প্রকৌশলী জেফ ফ্রস্ট এবং জন উডের দ্বারা একটি প্রাক্তন দুগ্ধশালায় স্টুডিওটি প্রতিষ্ঠিত হয়েছিল। স্টুডিওটি সুপরিচিত হয়ে উঠেছিল, যেখানে জো বয়েডের উইচসিসন প্রকাশনা কোম্পানিতে ফেয়ারপোর্ট কনভেনশন, নিক ড্রেক এবং জন মার্টিনের মতো অনেক লোক-রক ক্রিয়াকলাপ স্বাক্ষরিত হয়েছিল, এবং ১৯৬০-এর দশকের শেষের দিকে এবং ১৯৭০-এর দশকের গোড়ার দিকে এখানে তাদের অ্যালবামগুলি রেকর্ড করেছিল। এই স্টুডিওতে পিংক ফ্লয়েড, এলটন জন এবং জেথ্রো টুলের প্রথম রেকর্ড তৈরি হয়েছিল।
সাউন্ড টেকনিক্সে রেকর্ডকৃত শিল্পীদের আংশিক তালিকা
• দ্য ইনক্রিডিবল স্ট্রিং ব্যান্ড
• দ্য ইয়ার্ডবার্ডস
• এলটন জন
• ক্রিস্টি মুর
• জন কেল (ফিয়ার, স্লো ডেজলে এবং হেলেন অব ট্রয়)
• জন মার্টিন
• জেরি রাফের্টি
• জ্যাক দ্য ল্যাড
• জেথরো টুল (দিস ওয়াজ)
• নিক ড্রেক
• পেন্টাঙ্গল
• ফেয়ারপোর্ট কনভেনশন
• ফোকাস
• বাস্টি বানিয়ান
• বেভারলে মার্টিন
• ম্যাগনা কার্টা
• রিচার্ড থম্পসন
• স্টাকরিজ (ফ্রেন্ডলিনেস)
• স্টিলাই স্প্যান
• স্যান্ডি ড্যানি
• দ্য হু
• হার্ড মিট
মুহাম্মাদ ইউসুফ হাশমি
খান বাহাদুর মুহাম্মদ ইউসুফ সৈয়দ-আল-হাশমি (১৮৮৭-১৯৬০, শিয়ালকোট, পাঞ্জাব ) ছিলেন একজন শিক্ষাবিদ, পরামর্শদাতা এবং সংস্কারক। তিনি ব্রিটিশ ভারতে ইংরেজি অধ্যয়নে উচ্চ বিশিষ্টতা অর্জন করেছিলেন এবং বহু প্রজন্মের ছাত্র ও পণ্ডিতদের শিখিয়েছিলেন যে কীভাবে পশ্চিমা ও প্রাচ্য ভাষা শিক্ষাগত সুবিধা, দক্ষতা উন্নয়ন এবং সাংস্কৃতিক সমৃদ্ধির জন্য সুযোগ হতে পারে। বিশেষ করে ব্রিটিশ ভারতে ইউরোপীয়দের এবং দক্ষিণ এশিয়ার মুসলমানদের শিক্ষার সুযোগের উন্নতিতে তার ভূমিকা ছিল। তিনি ওকালতি, পরামর্শ এবং চরিত্র গঠনের মাধ্যমে পাকিস্তান আন্দোলনে অবদান রাখেন।
প্রারম্ভিক জীবন এবং পরিবার
মুহাম্মদ ইউসুফ হাশমী শিয়ালকোট জেলার একটি গ্রামে একটি প্রাচীন মুসলিম সম্ভ্রান্ত সৈয়দ পরিবারে (হাশমি - কোরেশি) জন্মগ্রহণ করেন, যেটি সেই সময়ে ব্রিটিশ ভারতের অংশ ছিল। পরিবারটি বেশিরভাগই জমি-ভিত্তিক ছিল এবং শত শত বছর ধরে পেশাদার সম্প্রদায়ে সক্রিয় সদস্য ছিল। তিনি এলাকার স্কুলে প্রাথমিক শিক্ষা লাভ করেন এবং বিভিন্ন ভাষায় বিশেষ করে ইংরেজি, আরবি, ফার্সি, হিন্দুস্তানি ভাষা ও উর্দুতে সমানভাবে দক্ষ ছিলেন। তিনি ধর্ম, আইন এবং সম্প্রদায়ের প্রশাসনের অধ্যয়নেও প্রশিক্ষিত ছিলেন, কারণ এটি তার পরিবারভুক্ত মুসলিম অভিজাতদের মধ্যে একটি ঐতিহ্য ছিল। ভারতীয় জনজীবনে সুপরিচিত আত্মীয়রা দক্ষিণ এশিয়ার সমস্ত অংশে বাস করতেন, যার মধ্যে শিয়ালকোট জেলার আলি পুর সৈয়দান (আলিপুর শরীফও বলা হয়) এর পীর সৈয়দ জাম্মাত আলী শাহ এবং হাশমী - কোরেশী পরিবার। তার পরিবারের সদস্যরা শিক্ষা, আইন এবং চিকিৎসায় তাদের ছাপ রেখেছিলেন।
কর্মজীবন
হাশমি, পাঞ্জাব বিশ্ববিদ্যালয়ের অধিনে লাহোরের ফরম্যান খ্রিস্টান কলেজে ইংরেজিতে প্রথম-শ্রেণীতে-প্রথম অবস্থান নিয়ে এমএ শেষ করেন। ১৯০৯ সালে তার ইংরেজি এবং আরবি অধ্যয়ন শেষ করার পর, তিনি তার পেশাগত জীবন শুরু করেন। তিনি ফরম্যান ক্রিশ্চিয়ান কলেজ, পাঞ্জাব ইউনিভার্সিটি এবং আলিগড় মুসলিম ইউনিভার্সিটি থেকে শিক্ষক নিয়োগের প্রতিযোগিতামূলক পরীক্ষা থেকে ফরম্যান ক্রিশ্চিয়ান কলেজ বেছে নেন। যোগদানের আগে অল্প সময়ের জন্য সেখানে শিক্ষকতা করেন। এছাড়াও তিনি মাদ্রাসা আলিয়া কলকাতাতে তিনি ইংরেজি বাংলা, হিন্দি-উর্দু এবং আরবি প্রভৃতি বিষয়ে পাঠদান করতেন।
তিনি কলকাতা বিশ্ববিদ্যালয়ে বক্তৃতা দিয়েছিলেন, তিনি বেঙ্গল সিনিয়র এডুকেশন সার্ভিসে যোগ দেন এবং ১৯৪৩ সালে অবসর গ্রহণের আগ পর্যন্ত কলকাতায় ছিলেন। ভারতবর্ষের ব্রিটিশ সরকার এবং ক্রাউন ভারতীয় শিক্ষায় মেধাবী সেবার জন্য তাকে খান সাহেব এবং খান বাহাদুর উপাধিতে ভূষিত করে।
তিনি ১৯৪৩ সালে শিয়ালকোটে ফিরে আসেন এবং পাকিস্তান আন্দোলনে প্রায় পূর্ণ সময়ের জন্য তাঁর শক্তি উৎসর্গ করেন। তৎকালীন একাডেমিক, সামাজিক ও রাজনৈতিক নেতৃবৃন্দ তাকে প্রায়ই পরামর্শের জন্য ডাকতেন এবং ১৯৪৪ সালের শিয়ালকোট কনভেনশনে তার একটি গুরুত্বপূর্ণ পরামর্শমূলক ভূমিকা ছিল যা অল ইন্ডিয়া মুসলিম লীগকে অবিভক্ত পাঞ্জাবে একটি সুনির্দিষ্ট নেতৃত্ব দেয়। এই প্রক্রিয়ায় তিনি পাঞ্জাবের বন্ধুদের সাথে ১৯৫১ সালে শহরে জিন্নাহ ইসলামিয়া কলেজ প্রতিষ্ঠা করেন। ট্রাস্টিদের দ্বারা তিনি কলেজের প্রথম অধ্যক্ষ নিযুক্ত হন। তিনি এই নিয়োগ গ্রহন করেন কিন্তু প্রিন্সিপাল হিসাবে দেওয়া বেতন প্রত্যাখ্যান করেন এই বলে যে তার ব্রিটিশ পেনশন তার প্রয়োজনের জন্য যথেষ্ট। তিনি ১৯৫০ এর দশকের বেশিরভাগ সময় ধরে কলেজের সেবা চালিয়ে যান।
লেখনী অবদান
মুহাম্মদ ইউসুফ হাশমি বেশিরভাগই মাদ্রাসা আলিয়া এবং কলকাতা বিশ্ববিদ্যালয়ের জন্য ইংরেজি, আরবি এবং ফারসি অধ্যয়নের জন্য ইসলামিক আইনের বই, পাঠ্যপুস্তক এবং শিক্ষণ পদ্ধতির উপাদান লিখেছেন।
আল-হাশমী এবং মৌলভী উইলায়ত হোসেনের অনুবাদকৃত একটি বই, ফতোয়া-ই-কাজী খান, অন্যতম সেরা। বইটি বিবাহ, মোহরানা, বিবাহবিচ্ছেদ, বৈধতা এবং অপ্রাপ্তবয়স্কদের অভিভাবকত্বের বিষয়ে ইসলামী আইনের বই। এই বইগুলি বাংলায় এবং ব্রিটিশ ভারতে উচ্চশিক্ষার অন্যান্য অনেক আধুনিক প্রতিষ্ঠানে ব্যাপকভাবে গ্রহণ করেছিল, যার ফলে অনেক ইসলামিক দেশে নতুন আইন ও শিক্ষাগত নীতি তৈরি হয়েছিল।
ইসলামে ধর্মীয় চিন্তাধারার পুনর্গঠন
ইসলামে ধর্মীয় চিন্তাধারার পুনর্গঠন হল ইসলামিক দর্শনের উপর মুহাম্মদ আল্লামা ইকবালের বক্তৃতাগুলির একটি সংকলন, এটি ১৯৩০ সালে প্রকাশিত হয়েছিলো। এই বক্তৃতাগুলো ইকবাল মাদ্রাজ, হায়দ্রাবাদ এবং আলীগড়ে দিয়েছিলেন। বইটির শেষ অধ্যায়ে ১৯৩৪ সালের অক্সফোর্ড সংস্করণ থেকে "ধর্ম কি সম্ভব?"  নামে একটি আলোচনা যোগ করা হয়েছে।
পুনর্গঠনে, ইকবাল ইসলামী দর্শনের বুদ্ধিবৃত্তিক ভিত্তি পুনঃপরীক্ষার আহ্বান জানান। বইটি আধুনিক ইসলামী চিন্তাধারার একটি প্রধান রচনা। এটি ইরানী সমাজবিজ্ঞানী আলী শরিয়তি এবং তারিক রমজান সহ অন্যান্য সমসাময়িক মুসলিম সংস্কারকদের উপর একটি বড় প্রভাব ছিল।
অনুবাদ
এই বইটি 2011 সালে মোহাম্মদ মাসুদ নরুজি ফারসি ভাষায় অনুবাদ করেছিলেন।
পর্যালোচনা এবং সমালোচনা
ডিএস মারগোলিউথ, একজন প্রাচ্যবিদ এবং অক্সফোর্ড বিশ্ববিদ্যালয়ের আরবি ভাষার অধ্যাপক, লিখেছেন "কুরআনের উত্তরাধিকার আইন থেকে যা পুরুষের ভাগকে দুই নারীর সমান করে তোলে নারীর উপর পুরুষের শ্রেষ্ঠত্ব অনুমান করা হয়েছে। ; এই ধরনের অনুমান, স্যার মুহাম্মাদ ইকবালের মতে, ইসলামের চেতনার সাথে বিতর্কিত হবে।" কোরানে বলা হয়েছে: এবং নারীদের জন্য পুরুষদের উপর যেমন অধিকার রয়েছে নারীদের উপর পুরুষের অধিকার ।"
উইলিয়াম ওয়েন কারভার (১৮৯৮-১৯৪৩) পর্যবেক্ষণ করেছেন "তার [ইকবালের] লক্ষ্য ছিল "ইসলামের দার্শনিক ঐতিহ্য এবং মানব জ্ঞানের সাম্প্রতিক বিকাশের বিষয়ে যথাযথভাবে মুসলিম ধর্মীয় দর্শন পুনর্গঠন করা।" এডওয়ার্ড হুলমস উল্লেখ করেছেন "লেখকের [ইকবালের] উদ্দেশ্যগুলির মধ্যে একটি ছিল ব্রিটিশ ঔপনিবেশিক শাসনের বছরের পর বছর ধরে তাদের নিজস্ব সাংস্কৃতিক শিকড় অন্বেষণ করতে তার সহদেশীদের উৎসাহিত করা। কিন্তু তার লক্ষ্যও ছিল জাতীয় পরিচয়ের সীমিত সীমানা অতিক্রম করে বিভিন্ন সংস্কৃতি ও ধর্মীয় ঐতিহ্যের মানুষদের মধ্যে সেতু নির্মাণ করা।"
গণেশ
গণেশ তার বিভিন্ন চারিত্রিক বৈশিষ্ট্যের জন্য প্রসিদ্ধ। কিন্তু তার হাতির মাথাটিই তাকে সর্বাধিক পরিচিতি দান করেছে। গণেশকে বিঘ্ননাশকারী, শিল্প ও বিজ্ঞানের পৃষ্ঠপোষক এবং বুদ্ধি ও জ্ঞানের দেবতা রূপে পূজা করা হয়। বিভিন্ন শুভকার্য, উৎসব ও অনুষ্ঠানের শুরুতেও তার পূজা প্রচলিত আছে। অক্ষর ও জ্ঞানের দেবতা রূপে লেখার শুরুতেও গণেশকে আবাহন করা হয়। বিভিন্ন ধর্মগ্রন্থে গণেশ-সংক্রান্ত একাধিক পৌরাণিক উপাখ্যান পাওয়া যায়। এই উপাখ্যানগুলি থেকে গণেশের জন্মবৃত্তান্ত, লীলাকথা ও তার স্বতন্ত্র মূর্তিতত্ত্বের ব্যাখ্যা পাওয়া যায়।
প্রাক-বৈদিক ও বৈদিক যুগের দেবতাদের মধ্যে গণেশের গুণাবলি বিদ্যমান ছিল। কিন্তু সেই গুণাবলি গণেশের উপর আরোপ করে পৃথক দেবতা রূপে তার পূজা প্রথম প্রসার লাভ করে গুপ্তযুগে (খ্রিস্টীয় ৪র্থ ও ৫ম শতাব্দ)। খ্রিস্টীয় ৯ম শতাব্দীতে হিন্দুধর্মের অন্যতম শাখা স্মার্ত সম্প্রদায়ের পাঁচ জন প্রধান দেবতার তালিকায় গণেশের নাম অন্তর্ভুক্ত করা হয়। এছাড়া গাণপত্য নামে একটি পৃথক গণেশ-কেন্দ্রিক হিন্দু সম্প্রদায়েরও উদ্ভব ঘটে। এই সম্প্রদায়ে গণেশ সর্বোচ্চ ঈশ্বর রূপে পূজিত হন।আর তখন থেকেই অর্থাৎ ৯ম খ্রিষ্টীয় সাল থেকে সকল মূর্তি পূজার আগে গণেশের পূজা করা শুরু হয়। গণেশ-সংক্রান্ত প্রধান ধর্মগ্রন্থগুলি হল গণেশপুরাণ, মুদ্গলপুরাণ ও গণপতি অথর্বশীর্ষ।
নাম-ব্যুৎপত্তি ও অন্যান্য নাম
গণেশকে বিভিন্ন উপাধি ও বিশেষণে ভূষিত করা হয়। এগুলির মধ্যে ‘গণপতি’ ও ‘বিঘ্নেশ্বর’ বিশেষভাবে উল্লেখযোগ্য। হিন্দুধর্মের সম্মানসূচক ‘শ্রী’ উপাধিটিও প্রায়শই গণেশের নামের আগে যুক্ত করা হয়।
‘গণেশ’ নামটি একটি সংস্কৃত শব্দবন্ধ। ‘গণ’ ও ‘ঈশ’ শব্দদুটির সন্ধির মাধ্যমে এই শব্দটির উৎপত্তি। ‘গণ’ শব্দের অর্থ একটি গোষ্ঠী, সমষ্টি বা বিষয়শ্রেণি এবং ‘ঈশ’ শব্দের অর্থ ঈশ্বর বা প্রভু। গণেশের নামের পরিপ্রেক্ষিতে ‘গণ’ শব্দটির মাধ্যমে বিশেষভাবে একই নামের একপ্রকার উপদেবতার গোষ্ঠীকে বোঝায়। এঁরা গণেশের পিতা শিবের অনুচরবর্গ। সাধারণভাবে ‘গণ’ বলতে বোঝায় একটি বিষয়শ্রেণি, শ্রেণি, গোষ্টী, সংঘ বা জনসমষ্টি। কোনো কোনো টীকাকারের মতে, ‘গণেশ’ নামের অর্থ ‘গোষ্ঠীর ঈশ্বর’ বা পঞ্চভূত ইত্যাদি ‘সৃষ্ট বিষয়সমূহের ঈশ্বর’। ‘গণপতি’ (गणपति; ) নামটি গণেশ নামের সমার্থক। এটিও একটি সংস্কৃত শব্দবন্ধ। ‘গণ’ ও ‘পতি’ শব্দদুটির মিলনের মাধ্যমে এই শব্দটির উৎপত্তি। এখানে ‘গণ’ শব্দের অর্থ গোষ্ঠী এবং ‘পতি’ শব্দের অর্থ শাসক বা প্রভু। গণপতি শব্দটির উল্লেখ প্রথম পাওয়া যায় খ্রিস্টপূর্ব ২য় সহস্রাব্দে রচিত ঋগ্বেদ গ্রন্থের ২য় মণ্ডলের ২৩ সূক্তের ১ম শ্লোকে। তবে বৈদিক ‘গণপতি’ শব্দটির মাধ্যমে বিশেষভাবে গণেশকে নির্দেশ করা হয়েছে কিনা, তা স্পষ্ট নয়। প্রাচীন সংস্কৃত অভিধান অমরকোষ গ্রন্থে ‘গণেশ’ নামের আটটি সমার্থক শব্দ পাওয়া যায়। এগুলি হল: ‘বিনায়ক’, ‘বিঘ্নরাজ’ (যা ‘বিঘ্নেশ’ নামেরও সমার্থক), ‘দ্বৈমাতুর’ (যাঁর দুইজন মাতা), ‘গণাধিপ’ (যা ‘গণপতি’ ও ‘গণেশ’ নামেরও সমার্থক), ‘একদন্ত’ (যাঁর একটি দাঁত, এখানে গণেশের হস্তীমুণ্ডের বাইরের দাঁতের কথা বলা হয়েছে), ‘হেরম্ব’, ‘লম্বোদর’ (যাঁর স্ফীত উদর) ও ‘গজানন’ (যাঁর হাতির মতো মাথা)।
‘বিনায়ক’ (विनायक; ') নামটি গণেশের একটি বহুল-পরিচিত নাম। এই নামটি পুরাণ ও বৌদ্ধ তন্ত্রগুলিতে বহু বার উল্লিখিত হয়েছে। মহারাষ্ট্রের আটটি বিখ্যাত গণেশ মন্দিরের নামকরণের ক্ষেত্রেও এই নামটির প্রতিফলন লক্ষিত হয়। এই আটটি মন্দিরকে ‘অষ্টবিনায়ক’ (अष्टविनायक, ) মন্দির বলা হয়। ‘বিঘ্নেশ’ (विघ्नेश; ') ও ‘বিঘ্নেশ্বর’ (विघ्नेश्वर; ) (বিঘ্নের ঈশ্বর) নাম দুটি থেকে বোঝা যায় যে, হিন্দুধর্মে তার প্রধান কাজ বিঘ্নের উপর কর্তৃত্ব স্থাপন ও বিঘ্ন অপসারণ।
তামিল ভাষায় গণেশের একটি গুরুত্বপূর্ণ নাম হল ‘পিল্লাই’ (பிள்ளை) বা ‘পিল্লাইয়ার’ (பிள்ளையார்)। এ. কে. নারায়ণের মতে, ‘পিল্লাই’ শব্দের অর্থ ‘শিশু’ এবং ‘পিল্লাইয়ার’ শব্দের অর্থ ‘মহান শিশু’। তিনি আরও বলেছেন যে, দ্রাবিড়ীয় ভাষাগোষ্ঠীতে ‘পাল্লু’, ‘পেল্লা’ ও ‘পেল্ল’ শব্দগুলির মাধ্যমে ‘দাঁত বা হাতির দাঁত’ বোঝায়। অনিতা রাইনা থাপান বলেছেন যে, ‘পিল্লাইয়ার’ নামটির মূল ‘পিল্লে’ শব্দটির আদি অর্থ সম্ভবত ‘হস্তীশাবক’। কারণ, পালি ভাষায় ‘পিল্লাকা’ শব্দের অর্থ তাই।
বর্মি ভাষায় গণেশ ‘মহা পেইন্নে’ (MY မဟာပိန္နဲ, ) নামে পরিচিত। এই নামটির উৎস পালি ‘মহা বিনায়ক’ (MY မဟာဝိနာယက) নামটি। থাইল্যান্ডে গণেশের জনপ্রিয় নামটি হল ‘ফ্রা ফিকানেত’। অধুনা ইন্দোনেশিয়া, থাইল্যান্ড, কম্বোডিয়া ও ভিয়েতনাম ভূখণ্ডে প্রাচীনতম যে সব মূর্তি ও উল্লেখ পাওয়া গিয়েছে, তা খ্রিস্টীয় ৭ম ও ৮ম শতাব্দীর সমসাময়িক। এগুলিতে ভারতের ৫ম শতাব্দী বা তার পূর্ববর্তী গণেশ মূর্তি ও তার বিবরণের প্রতিফলন দেখা যায়।
শ্রীলঙ্কার সিংহল বৌদ্ধ অঞ্চলগুলিতে গণেশ ‘গণ দেবিয়ো’ নামে পরিচিত। সেখানে বুদ্ধ, বিষ্ণু, স্কন্দ ও অন্যান্য দেবতার সঙ্গে গণেশের পূজাও প্রচলিত আছে।
মূর্তিতত্ত্ব
ভারতীয় শিল্পকলায় গণেশ একটি জনপ্রিয় চরিত্র। অন্যান্য দেবদেবীদের তুলনায় গণেশের মূর্তির মধ্যে সময়ের সঙ্গে পরিবর্তনশীল বৈচিত্র্য ও স্বতন্ত্র নিদর্শন বেশি দেখা যায়। দণ্ডায়মান, নৃত্যরত, দৈত্যনাশে উদ্যত, শিশুরূপে পরিবারের সঙ্গে ক্রীড়ারত, মাটিতে বা সিংহাসনে উপবিষ্ট অবস্থায় অথবা বিভিন্ন ধরনের আধুনিক অবস্থানে তাকে চিত্রিত করা হয়।
খ্রিস্টীয় ৬ষ্ঠ শতাব্দী থেকে ভারতের বিভিন্ন অঞ্চলে গণেশের মূর্তি নির্মাণ প্রাধান্য লাভ করেছিল। গাণপত্য সম্প্রদায়ে একজন স্বাধীন দেবতা রূপে সুপ্রতিষ্ঠিত হওয়ার পর খ্রিস্টীয় ৯০০ থেকে ১২০০ অব্দের মধ্যবর্তী সময়ে যে সব গণেশ মূর্তি নির্মিত হয়েছিল, সেগুলি ছিল ১৩শ শতাব্দীতে নির্মিত গণেশ ভাস্কর্যের আদর্শস্থানীয়। গণেশের কয়েকটি সাধারণ ভাস্কর্য বৈশিষ্ট্য এক্ষেত্রে বিশেষ উল্লেখযোগ্য। পল মার্টিন-ডাবোস্ট খ্রিস্টীয় ৯৭৩ থেকে ১২০০ অব্দের মধ্যবর্তী সময়ের একটি প্রায় অনুরূপ মূর্তির কথা উল্লেখ করেছেন। প্রতাপাদিত্য পালও খ্রিস্টীয় ১২শ শতাব্দীর আর একটি অনুরূপ মূর্তির কথা উল্লেখ করেছেন। গণেশের মাথাটি হাতির এবং তার উদরটি স্ফীত। এই মূর্তিতে গণেশের চারটি হাত দেখা যায়। গণেশের চতুর্ভূজ মূর্তিই সর্বাধিক পরিচিত। নিচের ডান হাতে তিনি নিজের একটি ভাঙা দাঁত (তার হস্তীমুণ্ডের বাইরের দাঁত) ধরে থাকেন। নিচের বাঁ হাতে থাকে একটি মিষ্টান্ন। এটি তিনি নিজের শুঁড় দিয়ে স্পর্শ করে থাকেন। গণেশের প্রাচীন মূর্তিগুলির একটি প্রধান বৈশিষ্ট্য হল, শুঁড়টি বাঁ দিকে বাঁকানো থাকে, যাতে গণেশ তার নিচের বাঁ হাতের মিষ্টান্নটি আস্বাদন করছেন, সেটি বোঝা যায়। ইলোরা গুহাসমূহে খ্রিস্টীয় ৭ম শতাব্দীর একটি প্রাচীনতর মূর্তি পাওয়া গিয়েছে। এই মূর্তিতে গণেশের উপরিউক্ত রূপটি চিত্রিত হয়েছে। তবে এই মূর্তিতে তার অন্য দুটি হাতের চিত্রণ অস্পষ্ট। সাধারণ মূর্তিগুলিতে দেখা যায়, গণেশ উপরের একটি হাতে একটি কুঠার বা অঙ্কুশ ধরে আছেন এবং অপর হাতে ধরে আছেন একটি পাশ (ফাঁস)। অল্প কয়েকটি মূর্তিতে দেখা যায়, তার হাতে রয়েছে একটি নরমুণ্ড।
বিবর্তন
thumb|210px|ঢাকা পূজামণ্ডপে গণেশ মূর্তি, ২০১০ ‘গণপতি’র প্রথম উল্লেখ পাওয়া যায় প্রাচীনতম হিন্দু ধর্মগ্রন্থ ঋগ্বেদে। দুটি ঋক মন্ত্রে ‘গণানাম গণপতিম হবামহে...’ ও ‘বিষু সীদা গণপতে...’ বাক্যবন্ধগুলি বৈদিক গণপতির একটি ধারণা দেয়। যদিও এই গণপতি ও বর্তমান কালে পূজ্য পৌরাণিক গণপতি এক নয়। তবে একথা অনেকেই স্বীকার করেন বেদোত্তর যুগে ঋগ্বেদের ‘গণপতি-ব্রহ্মণস্পতি’ থেকেই পৌরাণিক ‘গজবদন-গণেশ-বিঘ্নেশ্বর’-এর ধারণাটি বিবর্তিত হয়েছে।
ঋগ্বৈদিক গণপতির অপর নাম ছিল 'বৃহস্পতি' বা 'বাচস্পতি'। তিনি জ্যোতির্ময় দেবতা। তার গাত্রবর্ণ রক্তিমাভ-স্বর্ণালি। অঙ্কুশ বা কুঠার তার অস্ত্র। তার আশিষ ভিন্ন কোনও ধর্মীয় সিদ্ধি সম্ভব নয় বলে মনে করা হত। তিনি সর্বদা ‘গণ’ নামে একটি নৃত্যগীতকারী দলের সঙ্গে বিরাজমান ও দেবতাদের রক্ষকরূপে কল্পিত হতেন।
অন্যমতে, ভারতের আদিম অধিবাসীদের পূজিত হস্তিদেবতা ও লম্বোদর যক্ষের মিশ্রণে গণেশ কল্পনার উদ্ভব। অথবা এমনও হতে পারে গণেশ সম্পূর্ণ অনার্য দেবতা, পরে যাঁর আর্যীকরণ ঘটে। গণেশের বাহন ইঁদুর এই আদিম কোনও সংস্কারের প্রতীক। খ্রিস্টপূর্ব অষ্টম থেকে ষষ্ঠ শতকের মধ্যবর্তী কোনও সময়ের লেখা বৌধায়ণ ধর্মসূত্রে গণেশের উল্লেখ নেই। খ্রিস্টীয় চতুর্থ শতকে কালিদাস, খ্রিস্টীয় ষষ্ঠ শতকে ভারবি, খ্রিস্টীয় পঞ্চম শতকে পঞ্চতন্ত্র বা ভরত নাট্যশাস্ত্রও গণেশের সাক্ষ্য দেয় না। গুপ্ত যুগের শেষভাগে খ্রিস্টীয় পঞ্চম শতক থেকেই এঁর একক পূজা প্রচলিত হয়।
'মানবগৃহ্যসূত্র' ও 'যাজ্ঞবল্ক্য স্মৃতি'-তে শাল, কটঙ্কট, উষ্মিত, কুষ্মাণ্ড রাজপুত্র ও দেবযজন ইত্যাদিকেও বিনায়ক বলে উল্লেখ করা হয়েছে। মহাভারতে এঁরাই বিনায়ক। এঁদের কাজ বিঘ্ন উৎপাদন করা। এই সব বিনায়ক মিলে পরে বিঘ্নরাজ গণপতির রূপ নেয়। যাজ্ঞবল্ক্য স্মৃতি অনুসারে একজন বিনায়ক অম্বিকার পুত্র। এখানেই গণেশকে প্রথমবার দুর্গার সন্তান বলে উল্লেখ করা হয়। বহু পুরাণে তাকে স্বয়ম্ভূ বলা হয়েছে। আবার স্কন্দের গণ বা পার্ষদদের অনেকে পশুপাখির মুখবিশিষ্ট। খ্রিস্টীয় ষষ্ঠ শতকের 'ভূমারা'তে এই ধরনের বহু গণের উল্লেখ পাওয়া যায়। গণেশ অর্থাৎ গণ-ঈশের হস্তিমুখের এও এক কারণ হতে পারে। আবার কোনও কোনও মতে যক্ষ ও নাগদেবতা মিলে গণেশ। হাতির মাথাযুক্ত যক্ষ পুরাণে বর্ণিত। এছাড়া যক্ষরাও লম্বোদর।
'যাজ্ঞবল্ক্য সংহিতা'-য় বিনায়ক ও গণপতির পূজার বিবরণ পাওয়া যায়। খ্রিস্টীয় সপ্তম শতকে রচিত ললিত মাধব-এও গণেশের উল্লেখ পাওয়া যায়।